Wetgewing moet verander om geslagsgeweld te takel – RamaphosaPresident Cyril Ramaphosa. Foto: Jairus Mmutle/GCIS Daar is geen plek vir geslagsgebaseerde geweld in Suid-Afrika nie en wetgewing moet verander om hierdie sogenaamde tweede pandemie te pak. Só het pres. Cyril Ramaphosa Woensdag gesê tydens die aanvang van die veldtog van 16 dae van aktivisme teen geweld teen vroue en kinders. Die Suid-Afrikaanse vlag sal vyf dae lank halfstok hang ter gedagtenis aan mense wat dood is weens Covid-19 of geslagsgebaseerde geweld. Ramaphosa het gesê hoewel Suid-Afrika die “progressiefste grondwet het wat gelykheid en waardigheid vir almal verseker,” leef die land se vroue en kinders elke dag in vrees. “Hoe lank moet dit aanhou? Hoe lank moet ons nog sê ‘genoeg is genoeg’ en dan maar net so voortgaan? Dit kan eenvoudig nie aangaan nie.” Die president sê die Wysigingswetsontwerp op Gesinsgeweld wat na verwagting vroeg volgende jaar in die parlement sal dien, is noodsaaklik vir inwerkingstelling van die nasionale strategiese plan. Die regering het in aanloop tot vanjaar se veldtog ’n nasionale gesprek met verskeie belanghebbendes gevoer oor die stand van geslagsgeweld in Suid-Afrika en hoewel daar baie was waaroor saamgestem kon word, staan dit soos ŉ paal bo water dat die regte van vroue en kinders onvervreembaar is en dat dit gehandhaaf en toegepas moet word. Die stryd teen geslagsgeweld is “terselfdertyd eenvoudig en uiters ingewikkeld,” maar dit is werklik só eenvoudig soos mans se verbintenis daartoe om “nooit weer ŉ vrou of kind leed aan te doen nie,” het die president gesê. Volgens Ramaphosa was daar reeds vooruitgang in die stryd teen geslagsgeweld danksy die riglyne in die nasionale strategiese plan. Dit sluit in die versorging van en steun aan slagoffers; opvoeding en voorkoming; die verbetering van wetlike en beleidsraamwerke; die versterking van die strafregstelsel en die ekonomiese bemagtiging van vroue. Die totstandkoming van meer howe vir seksuele misdrywe sowel as beter finansiering, beter plekke van veiligheid en fokus op agterstande in hofsake geniet ook aandag.